2021. gada 14. janvārī Noteikumi Nr. 36

Rīgā (prot. Nr. 5 15. §)

**Kārtība, kādā piemērojama samazinātā patentmaksa fiziskās personas saimnieciskajai darbībai noteiktā profesijā**

Izdoti saskaņā ar

likuma "Par iedzīvotāju ienākuma nodokli"

11.10panta desmito daļu

1. Noteikumi nosaka:

1.1. kārtību, kādā reģistrē samazinātās patentmaksas maksātāju;

1.2. kārtību, kādā maksā samazināto patentmaksu;

1.3. saimnieciskās darbības jomas profesijas, par kurām maksā samazināto patentmaksu.

2. Saimnieciskās darbības jomas profesijas, par kurām maksā samazināto patentmaksu, ir noteiktas šo noteikumu 1. pielikumā.

3. Samazināto patentmaksu maksā par sešiem kalendāra mēnešiem vai vienu kalendāra gadu.

4. Lai reģistrētos par samazinātās patentmaksas maksātāju, fiziskā persona iesniedz Valsts ieņēmumu dienestā attiecīgu iesniegumu (2. pielikums) (turpmāk – iesniegums). Fiziskā persona, kura ir Valsts ieņēmumu dienesta elektroniskās deklarēšanas sistēmas lietotāja, iesniegumu var iesniegt, izmantojot Valsts ieņēmumu dienesta elektroniskās deklarēšanas sistēmu.

5. Fiziskā persona iesniegumu iesniedz un samazināto patentmaksu samaksā ne vēlāk kā septiņas darbdienas pirms konkrētā perioda (sešiem kalendāra mēnešiem vai kalendāra gada), kad paredzēts piemērot samazināto patentmaksu.

6. Valsts ieņēmumu dienests piecu darbdienu laikā pēc iesnieguma un samazinātās patentmaksas saņemšanas izvērtē iesniegumu un reģistrē fizisko personu par samazinātās patentmaksas maksātāju uz laikposmu, par kuru saņemta samazinātā patentmaksa, vai pieņem lēmumu par atteikumu reģistrēt fizisko personu par samazinātās patentmaksas maksātāju.

7. Lēmumu par atteikumu reģistrēt fizisko personu par samazinātās patentmaksas maksātāju Valsts ieņēmumu dienests vienas darbdienas laikā paziņo fiziskajai personai Valsts ieņēmumu dienesta elektroniskās deklarēšanas sistēmā vai nosūtot lēmumu uz iesniegumā norādīto e-pasta vai pasta adresi.

8. Ja pieņemts lēmums par atteikumu reģistrēt fizisko personu par samazinātās patentmaksas maksātāju, Valsts ieņēmumu dienests divu darbdienu laikā pēc šo noteikumu [6.](https://likumi.lv/ta/id/296734#p10) punktā minētā termiņa beigām atmaksā fiziskajai personai samazinātās patentmaksas summu pilnā apmērā, pārskaitot to uz iesniegumā norādīto norēķinu kontu, un informē par to fizisko personu.

9. Samazinātās patentmaksas maksātājs saimniecisko darbību, par kuru maksā samazināto patentmaksu, ir tiesīgs veikt, sākot ar dienu, kad nodokļu maksātāju reģistrā izdarīts attiecīgs ieraksts.

Ministru prezidents A. K. Kariņš

Ekonomikas ministrs J. Vitenbergs